[pic] | EVROPSKA KOMISIJA |

Bruselj, 13.10.2010

COM(2010) 558 konč.

POROČILO KOMISIJE EVROPSKEMU PARLAMENTU

28. letno poročilo o protidampinških, protisubvencijskih in zaščitnih ukrepih Evropske unije(2009)SEC(2010) 1194

POROČILO KOMISIJEEVROPSKEMU PARLAMENTU

28. letno poročilo o protidampinških, protisubvencijskih in zaščitnih ukrepih Evropske unije

(2009)

Uvod

To poročilo za leto 2009 se predloži Evropskemu parlamentu na podlagi njegove resolucije z dne 16. decembra 1981 o protidampinških ukrepih Evropske unije in poročila njegovega Odbora za industrijo, zunanjo trgovino, raziskave in energetiko.

Poročilo povzema najpomembnejše dogodke v letu 2009 in je tako kot prejšnja leta dopolnjeno s podrobnejšim delovnim dokumentom služb Komisije ter podrobnimi prilogami. Poročilo ima enako osnovno strukturo kot delovni dokument in za lažji dostop do izčrpnejših informacij so naslovi poglavij v obeh dokumentih enaki.

To poročilo in celotni delovni dokument sta dostopna tudi javnosti, in sicer na: http://ec.europa.eu/trade/issues/respectrules/anti_dumping/legis/index_en.htm .

1. PREGLED ZAKONODAJE

Protidampinške, protisubvencijske in zaščitne preiskave se izvajajo na podlagi osnovnih uredb Sveta. Pregled obstoječe zakonodaje je vključen v delovni dokument. Osnovno protidampinško besedilo in osnovno protisubvencijsko besedilo se v nadaljevanju imenujeta „osnovni uredbi“.

2. OSNOVNI POJMI

Poglavje 2 delovnega dokumenta je pregled terminologije in postopkov, ki se uporabljajo v preiskavah ITZ.

3. PREGLED ITZ − ZAčETEK RAZMISLEKA

Pregled ITZ, ki je bil vzpostavljen leta 2006 („postopek zelene knjige“), se še ne izvaja, ker med državami članicami in Evropskim parlamentom ni jasnega soglasja. Kljub temu EU še vedno meni, da redni pregledi lahko zagotovijo, da instrumenti trgovinske zaščite EU učinkovito preprečujejo nepoštene trgovinske prakse. Namen Komisije je ponovno preučiti vprašanje, ali je mogoče zadevne instrumente se izboljšati. Komisar za trgovino je na zaslišanju v Evropskem parlamentu leta 2009 v zvezi s tem dejal, da je Komisija pripravljena na razpravo o tej zadevi, vendar morajo biti pred začetkom izvajanja postopka izpolnjeni določeni pogoji. Pomemben del tega je počakati na ugotovitve pogajanj v okviru STO o razvojni agendi iz Dohe v zvezi z ITZ. S tem se strinja tudi večina zainteresiranih strani.

Komisija se je medtem v sredini leta 2009 po intenzivni in obsežni fazi posvetovanja strinjala s predlogi držav članic o izboljšanju preglednosti preiskav trgovinske zaščite. Predlagani ukrepi (npr. prenovitev spletnega mesta ITZ, posebna pomoč za mala in srednja podjetja, izboljšan postopek razkritja) se lahko izvedejo brez sprememb zakonodaje, popolna uveljavitev pa je predvidena v letu 2010.

4. STATUS TRžNEGA GOSPODARSTVA ZA CELOTNO DRžAVO (STG)

Za namene protidampinških preiskav se lahko državi kot celoti podeli status tržnega gospodarstva, če izpolnjuje pet meril, ki so podrobno določena v delovnem dokumentu, priloženem temu poročilu.

V letu 2009 so službe Komisije nadaljevale s pregledom zahtevkov za pridobitev statusa tržnega gospodarstva za celotno državo (STG), ki so jih vložile Kitajska, Vietnam, Armenija, Kazahstan in Mongolija. Vseh pet držav je svoje zahtevke vse leto dopolnjevalo z dodatnimi informacijami, glede napredka pa so v različnih fazah. Maja 2009 so organi Republike Belorusije Komisijo uradno zaprosili za podelitev statusa tržnega gospodarstva. Komisija bo zahtevek analizirala po predložitvi zaključene dokumentacije.

Poleg številnih dvostranskih srečanj z zadevnimi državami je julija 2009 s Kitajsko v Bruslju potekalo deveto srečanje delovne skupine za STG, ki je bilo uspešno in konstruktivno. Kitajska se je s predlogom Komisije o izvedbi študije o računovodskih praksah na Kitajskem dokončno strinjala jeseni 2009. Komisija je zadevno razpisno dokumentacijo objavila konec leta 2009. Rezultati navedene študije bodo na voljo konec leta 2010. V drugi polovici leta 2009 je Komisija začela delo na nadaljnjem predhodnem poročilu o oceni za Kitajsko v zvezi z STG, ki naj bi bilo dokončano na začetku leta 2010.

Aprila 2009 je Komisija ponovno poudarila svojo pripravljenost, da z misijo v Mongoliji izvede dodatno preverjanje na kraju samem. Mongolija je sprejela predlog Komisije in razprave o podrobnostih že potekajo.

Avgusta 2009 je Komisija kazahstanski vladi poslala več vprašanj v zvezi z najnovejšimi spremembami zakonodaje, ki lahko vplivajo na stroške in cene za namene protidampinških preiskav.

Prvo poročilo o oceni zahtevka Armenije za STG so službe Komisije zaključile leta 2009 in decembra 2009 posredovale Svetu. V poročilu je navedeno, da je Armenija napredovala na nekaterih področjih in izpolnjuje dve od petih meril za STG.

Drugo poročilo o oceni za Vietnam je bilo konec leta 2009 skoraj zaključeno.

5. INSTRUMENTI TRGOVINSKE ZAščITE – STRATEGIJA O SUROVINAH

ITZ vsebujejo nekatere vzvode za obravnavo nekaterih posledic izkrivljanj pri dobavi surovin v skladu s splošno trgovinsko politiko Komisije o surovinah. Leta 2009 so bili uvedeni dokončni protidampinški ukrepi za pritrdilne elemente s poreklom iz Kitajske. V okviru te preiskave je pet kitajskih podjetij iz vzorca zaprosilo za tržnogospodarsko obravnavo. Vendar je bil vsem petim zahtevek za TGO zavrnjen na podlagi utemeljitve, da stroški večjih vlaganj, tj. jeklene žičnate palice, niso bistveno odražali tržnih vrednosti, kot zahteva člen 2(7)(c) osnovne uredbe. To je prvi primer, pri katerem je bil zahtevek za TGO zavrnjen na takšni podlagi.

Obstoj takšnih izkrivljanj se upošteva tudi pri oceni zahtevkov za status tržnega gospodarstva (STG), ki jih predlagajo netržna gospodarstva. Pri tem se vloga zadevne države preiskuje v zvezi z njenim poseganjem na trg in politiko, ki vpliva na izkrivljanje cen surovin.

6. INFORMIRANJE IN KOMUNIKACIJA/DVOSTRANSKI STIKI

6.1. Mala in srednja podjetja

Komisija se zaveda pomembne vloge malih in srednjih podjetij v gospodarstvu EU. Komisija se tudi zaveda, da mala in srednja podjetja, ki v preiskavah trgovinske zaščite Komisije nastopajo kot proizvajalci Unije, uvozniki ali uporabniki ali kot izvozniki v preiskavah, ki jih sprožijo tretje države, težko sodelujejo v takšnih preiskavah.

Zaradi zapletenosti postopkov ITZ je bila ustanovljena Služba za pomoč malim in srednjim podjetjem pri trgovinski zaščiti zaradi majhnosti in razdrobljenosti malih in srednjih podjetij. Služba je pristojna za obravnavanje splošnih in posebnih vprašanj ter težav v zvezi z ITZ, s katerimi se spoprijemajo mala in srednja podjetja. Del spletnega mesta ITZ je namenjen malim in srednjim podjetjem in vsebuje povezavo do službe za pomoč malim in srednjim podjetjem pri trgovinski zaščiti. Leta 2009 je bil spletna stran popolnoma prenovljena in je zdaj dostopnejša ter prijaznejša za uporabnike, zlasti za mala in srednja podjetja.

Leta 2009 so bili na te kontaktne točke naslovljeni številni zahtevki za informacije, ki so bili takoj obravnavani. Zahtevki so zadevali postopke in tudi vsebino ITZ.

Konec leta 2009 je Komisija v 27 državah članicah EU izvedla študijo o potrebah MSP, ki jih imajo pri vlaganju pritožb ali sodelovanju v preiskavah trgovinske zaščite kot uvozniki ali uporabniki. Ugotovitve študije naj bi vključevale tudi posebne predloge o tem, kako lahko Komisija bolje pomaga malim in srednjim podjetjem na vseh področjih takšnih preiskav.

Pogodbenik je bil izbran in končno poročilo o študiji bo pripravljeno v zadnjem četrtletju leta 2010.

6.2. Dvostranski stiki/informiranje – industrija in tretje države

Seminar o trgovinski zaščiti za uradnike iz tretjih držav je bil predviden v letu 2009, a je bil prestavljen na leto 2010. Vendar so leta 2009 potekali številni dvostranski stiki, pri čemer se je s številnimi tretjimi državami, vključno s Kitajsko, Korejo in Ukrajino, razpravljalo o različnih temah v zvezi s trgovinsko zaščito.

Leta 2009 so potekala tudi številna srečanja s ključnimi združenji zainteresiranih strani in podjetji, vključno s številnimi dogodki z Business Europe (in sicer splošno srečanje vseh najpomembnejših članov združenja in številna dvostranska srečanja z Odborom za trgovinsko politiko Business Europe) in enodnevnim seminarjem z najpomembnejšimi združenji uvoznikov in distributerjev aprila 2009.

7. POOBLAščENEC ZA ZASLIšANJE

Leto 2009 je bilo drugo polno leto delovanja pooblaščenca za zaslišanje GD za trgovino, ki je nastopil funkcijo aprila 2007. Pooblaščenec za zaslišanje upravno spada pod generalnega direktorja GD za trgovino, vendar deluje neodvisno. Poroča generalnemu direktorju.

Njegova glavna naloga je zagotavljanje izvrševanja vseh pravic do obrambe v trgovinskih postopkih pred Evropsko komisijo. Pooblaščenec za zaslišanje po potrebi prav tako svetuje generalnemu direktorju GD za trgovino v zvezi z ustreznostjo postopka in različnimi vprašanji, ki se pojavijo v trgovinskih postopkih.

Leta 2009 je pooblaščenec za zaslišanje posredoval 30-krat v 24 primerih in izvedel 14 zaslišanj. Posredoval je na različnih stopnjah preiskav – na stopnji pritožbe, vzorčenja, TGO/IT, pri izbiri primerljive države, na začasni stopnji, stopnji zaveze in na dokončni stopnji. Zahtevki so zadevali skoraj vse vidike preiskave.

Večina zahtevkov za posredovanje pooblaščenca za zaslišanje v letu 2009 je zadevala dostop do nezaupnih dokumentov in njihovo kakovost. Drugo glavno področje dejavnosti pooblaščenca za zaslišanje je bil časovni okvir in vsebina razkritij.

Posodobitev smernic o sodelovanju med pooblaščencem za zaslišanje in službami za trgovinske preiskave bo kmalu sprejeta. Informacije o njihovi vsebini bodo potem na voljo na spletni strani pooblaščenca za zaslišanje. Kmalu bo sledila tudi razprava v zvezi s sklepom Komisije o mandatu pooblaščenca za zaslišanje GD za trgovino.

Dodatne podrobnosti v zvezi z dejavnostjo pooblaščenca za zaslišanje so na voljo v delovnem dokumentu, priloženem letnemu poročilu.

8. Pregled protidampinških, protisubvencijskih in zaščitnih preiskav ter ukrepov

8.1. Splošno

Konec leta 2009 je EU bilo veljavnih 135 protidampinških (glej Prilogo O) in osem protisubvencijskih ukrepov (glej Prilogo P).

Leta 2009 so bili protidampinški in protisubvencijski ukrepi uvedeni za 0,6 % celotnega uvoza v EU.

Podrobnosti v zvezi s tem so navedene v delovnem dokumentu, priloženem temu poročilu. Sklici na priloge delovnega dokumenta so navedeni ob naslovih.

8.2. Nove preiskave (glej priloge A do E in Prilogo N)

Leta 2009 se je začelo izvajati 21 preiskav[1]. Začasne dajatve so bile uvedene v 10 postopkih. Dokončne dajatve pa so bile uvedene v 10 primerih. 11 postopkov se je zaključilo brez uvedbe ukrepov. Štirje ukrepi, ki so veljali pet let, so samodejno prenehali veljati.

8.3. Preiskave v zvezi s pregledom

Preiskave v zvezi s pregledom še vedno pomenijo velik del dejavnosti služb ITZ. V obdobju 2005–2009 so predstavljale 54 % vseh preiskav, ki so se začele izvajati. Preglednica 2 v delovnem dokumentu vsebuje statistične podatke za obdobje 2005–2009.

8.3.1. Pregledi zaradi izteka ukrepov (glej Prilogo F)

Člen 11(2) in člen 18 osnovnih uredb določata, da ukrepi po petih letih prenehajo veljati, razen če pregled izteka veljavnosti pokaže, da bi se morali ohraniti v svoji izvorni obliki.

Leta 2009 je bilo začetih 11 preiskav v zvezi s pregledom zaradi izteka ukrepov. Pet takšnih pregledov se je zaključilo s potrditvijo podaljšanja veljavnosti dajatve za dodatnih pet let. Noben pregled zaradi izteka ukrepov ni bil zaključen z iztekom ukrepov.

8.3.2. Vmesni pregledi (glej Prilogo G)

Člen 11(3) in člen 19 osnovnih uredb določata pregled ukrepov med njihovo veljavnostjo. Pregledi se lahko omejijo na damping/subvencioniranje ali analizo škode.

Leta 2009 se je začelo izvajati skupno 14 vmesnih pregledov. 13 vmesnih pregledov je bilo zaključenih s potrditvijo ali spremembo dajatve. Ena preiskava se je zaključila z iztekom ukrepov.

8.3.3. „Drugi“ vmesni pregledi (glej Prilogo H)

Dva „druga“ pregleda, ki nista v skladu s členom 11(3) ali členom 19 osnovnih uredb, sta se začela izvajati leta 2009.

Šest takšnih pregledov je bilo leta 2009 zaključenih s potrditvijo ali spremembo ukrepov. Med drugim zajemajo zlasti ukrepe po zaključku sodnih postopkov, postopkov STO za reševanje sporov, pojasnitev obsega ukrepov itd.

8.3.4. Pregledi zaradi novega izvoznika (glej Prilogo I)

Člen 11(4) in člen 20 osnovnih uredb določata pregled za „nove izvoznike“ in „pospešeni“ pregled za uvedbo individualne stopnje dampinga ali individualne stopnje izravnalne dajatve za nove izvoznike s sedežem v zadevni državi izvoznici, ki zadevnega izdelka v obdobju preiskave niso izvažali. Ti izvozniki morajo dokazati, da so resnično novi izvozniki in da so začeli v EU izvažati po obdobju preiskave. Tako se lahko zanje izračuna individualna dajatev, ki je običajno nižja od dajatve za celotno državo.

Leta 2009 se je zaradi novih izvoznikov začelo izvajati šest pregledov.

8.3.5. Absorpcijske preiskave (glej Prilogo J)

Če so na voljo zadostne informacije o tem, da so se po prvotni preiskavi in pred uvedbo ukrepov ali po njej izvozne cene znižale ali da se cene pri nadaljnji prodaji ali nadaljnje prodajne cene uvoženega izdelka v EU niso zadostno spremenile ali sploh ne, se lahko uvede pregled za „ugotovitev absorpcije dajatve“, da se prouči, ali so ukrepi vplivali na zgoraj navedene cene. Da se upoštevajo nižje izvozne cene, se lahko stopnje dampinga na novo izračunajo, dajatev pa poveča. Člen 12 in člen 19(3) osnovnih uredb določata možnost pregleda za „ugotavljanje absorpcije dajatve“.

V letu 2009 se ni začel in zaključil noben pregled za ugotavljanje absorpcije dajatve.

8.3.6. Preiskave o izogibanju (glej Prilogo K)

Člen 13 in člen 23 osnovnih uredb predvidevata možnost ponovne preiskave, če obstajajo dokazi o izogibanju ukrepom.

Leta 2009 se je začela izvajati ena takšna preiskava. Ena preiskava o izogibanju se je zaključila z razširitvijo dajatve.

8.4. Zaščitne preiskave (glej Prilogo L)

V letu 2008 v EU ni bilo dejavnosti na področju zaščitnih preiskav.

9. Izvajanje protidampinških/protisubvencijskih ukrepov

9.1. Spremljanje ukrepov

Spremljanje veljavnih ukrepov je bilo osredotočeno na štiri glavna področja: (1) preprečevanje goljufije, (2) nadzorovanje trgovinskih tokov in razvoja trga, (3) izboljšanje učinkovitosti s primernimi instrumenti in (4) odgovor na nepravilno ravnanje. Te dejavnosti so službam IZT omogočile, da v sodelovanju z državami članicami dejavno zagotavljajo ustrezno izvajanje ukrepov trgovinske zaščite v Evropski uniji.

9.2. Spremljanje zavez (glej prilogi M in Q)

Spremljanje zavez je del izvedbenega postopka, saj so zaveze oblika protidampinških ali protisubvencijskih ukrepov. Komisija jih sprejme, če je prepričana, da lahko učinkovito odpravijo škodljive učinke dampinga ali subvencioniranja.

V začetku leta 2009 je bilo veljavnih 46 zavez. Leta 2009 je prišlo do naslednjih sprememb v portfelju zavez: zaveze treh podjetij so se končale zaradi zaključka ukrepov, dve zavezi je Komisija umaknila zaradi ugotovljenih kršitev, ena ponujena zaveza pa je bila sprejeta. To pomeni, da je bilo konec leta 2009 vseh veljavnih zavez 42.

10. Vračila (glej prilogo U)

Člen 11(8) in člen 21(1) osnovnih uredb uvoznikom omogočata, da zahtevajo povračilo ustreznih pobranih dajatev, če dokažejo, da je bila stopnja dampinga/subvencioniranja, na podlagi katere se je plačevala dajatev, odpravljena ali zmanjšana na stopnjo, ki je nižja od stopnje veljavne dajatve.

Leta 2009 je bilo vloženih 39 novih zahtevkov za vračilo. Konec leta 2009 je bilo v teku sedem preiskav, ki zajemajo 25 zahtevkov. Komisija je sprejela pet sklepov: v treh je bilo odobreno delno vračilo, v dveh pa je bil zahtevek za vračilo zavrnjen. Sedem zahtevkov je bilo umaknjenih.

11. Sodni nadzor: odločitve sodišča evropske unije/splošnega sodišča

Leta 2009 sta Sodišče Evropske unije in Splošno sodišče razsodila v skupaj 13 postopkih s področja protidampinških oziroma protisubvencijskih ukrepov. Eden od njih je bil sodni postopek, ki razlaga drug sodni postopek. Podrobna vsebina nekaterih sodnih postopkov je na voljo v delovnem dokumentu.

Leta 2009 je bilo vloženih 17 novih zadev, 10 pri Splošnem sodišču in sedem pri Sodišču Evropske unije.

Seznam protidampinških/protisubvencijskih zadev pred Splošnim sodiščem in Sodiščem Evropske unije, ki konec leta 2009 še niso bile rešene, je na voljo v Prilogi S k delovnemu dokumentu.

12. Dejavnosti v okviru Svetovne trgovinske organizacije (STO)

12.1. Reševanje sporov na področju protidampinških, protisubvencijskih in zaščitnih ukrepov

STO določa strog postopek za reševanje sporov med članicami STO glede izvajanja sporazumov STO.

Potem ko je Indija vložila zahtevek pri STO za posvetovanje z EU, je aprila 2009 potekalo posvetovanje o protidampinških in protisubvencijskih ukrepih, ki veljajo za polietilen tereftalat (PET).

Potem ko je Kitajska vložila zahtevek pri STO za posvetovanje z EU, je septembra 2009 potekalo posvetovanje o protidampinških ukrepih, ki veljajo za nekatere pritrdilne elemente iz železa ali jekla.

Dodatne podrobnosti v zvezi s temi zadevami so na voljo v priloženem delovnem dokumentu.

12.2. Druge dejavnosti STO

Leta 2009 se je redno sestajala pogajalska skupina za pravila razvojne agende iz Dohe in razpravljala o revidiranem osnutku besedila predsednika, ki je bil razposlan decembra 2008, in o načrtu subvencioniranja ribištva. V navedeni revidirani različici je bila iz besedil o protidampingu in subvencijah odstranjena večina spornih vprašanj, nadomestile pa so jih dopolnitve, ki so povzele sporne točke članov o vsakem vprašanju.

V zvezi s temi vprašanji na področju protidampinga in subvencij ni bilo doseženega napredka. Na področju ribištva je v skupini potekala intenzivna razprava na podlagi vprašanj iz načrta predsednika. Stališča članov o ključnih vprašanjih so bila pojasnjena, niso pa se zbližala.

Hkrati so službe Komisije še naprej sodelovale pri rednem delu odborov za protidampinške, subvencijske in izravnalne ter zaščitne ukrepe. Odbori so se sestali dvakrat na rednih sejah, da bi pregledali obvestila in razpravljali o posebno pomembnih vprašanjih.

Sklep

Leta 2009 se je v primerjavi s prejšnjim letom rahlo povečalo številko novih začetih primerov, zmanjšalo pa se je število uvedenih dokončnih ukrepov. V primerjavi s prejšnjim letom se je znatno povečalo število preiskav, ki so se končale brez uvedbe ukrepov, podvojilo pa se je število uvedenih začasnih ukrepov. Število začetih pregledov se je znatno povečalo, medtem ko se je število končanih pregledov zelo zmanjšalo v primerjavi s številkami iz leta 2008.

Leta 2009 se je izboljšala preglednost preiskav trgovinske zaščite. Komisija je začela izvajati številne pobude, o katerih se je po posvetovanjih dogovorila z državami članicami. Ukrepi vključujejo prenovitev spletnega mesta ITZ, posebno pomoč za mala in srednja podjetja in izboljšan postopek razkritja. To delo se bo nadaljevalo.

[1] Preglednica 1 v delovnemu dokumentu vsebuje statistične podatke o novih preiskavah za obdobje 2005–2009, ki so bile izvedene v skladu z določbami členov 5 in 10 osnovnih uredb.